Obiectivul 1: Stabilitatea datelor – date privind stocurile

Concept: Indicatorul este definit pentru fiecare combinație țară de reședință/sector ca un indice de volum ponderat, respectiv „indicele de modificare” ponderat cu valorile monetare. O valoare de 1 a indicelui indică faptul că atributul respectiv nu s-a modificat pentru niciunul dintre titlurile de valoare suport, în timp ce o valoare de 0 a indicelui indică faptul că respectivul atribut s-a modificat pentru toate titlurile de valoare. În cazul în care un indice scade sub 1, titlurile de valoare individuale sunt identificate cu atributul modificat care a produs scăderea indicelui, în vederea verificării modificării până la atingerea pragului. Evenimente care determină o modificare a indicelui: Pentru atributele care pot avea doar anumite valori (discrete attribute), se consideră că orice modificare de la lună la lună a atributului determină o modificare a indicelui. Pentru atributele continue, se consideră că orice modificare de la lună la lună mai mare de 25 % determină o modificare a indicelui. Acoperire: Acest indicator DQM acoperă toate acțiunile/unitățile de fond ale fondurilor de investiții, acțiuni și alte participații și titlurile de natura datoriei, inclusiv certificatele care nu au scadența mai mare de trei luni.

Obiectivul 1 evaluează stabilitatea datelor privind stocurile. Modificările neverificate ale atributelor CSDB trebuie să nu scadă ponderea datelor stabile dincolo de pragul DQM pentru fiecare dintre următoarele sectoare emitente din Sistemul European de Conturi (SEC) (1): — S.11 „societăți nefinanciare” (S.11 în conformitate cu SEC 95) — S.121 „banca centrală” (S.121 în conformitate cu SEC 95) — S.122 „societăți care acceptă depozite, exclusiv banca centrală” (S.122 în conformitate cu SEC 95) — S.123 „fonduri de piață monetară (FPM)” (S.122 în conformitate cu SEC 95) — S.124 „fonduri de investiții, altele decât FPM” (S.123 în conformitate cu SEC 95) — S.125 „alți intermediari financiari, exclusiv societățile de asigurare și fondurile de pensii” (S.123 în conformitate cu SEC 95) — S.126 „auxiliari financiari” (S.124 în conformitate cu SEC 95) — S.127 „instituții financiare captive și alte entități creditoare” (S.123 în conformitate cu SEC 95) — S.128 „societăți de asigurare (SA)” (S.125 în conformitate cu SEC 95) — S.129 „fonduri de pensii (FP)” (S.125 în conformitate cu SEC 95) — S.13 „administrații publice” (S.13 în conformitate cu SEC 95).

Atribute explicite: data emisiunii pentru titluri de valoare de natura datoriei (issue date for debt), data scadenței pentru titluri de valoare de natura datoriei (maturity date for debt), moneda nominală (nominal currency), baza de cotare (quotation basis), clasa SEC a instrumentului (instrument ESA class), țara de reședință a emitentului (issuer country of residence), sectorul SEC al emitentului (issuer ESA sector), clasificarea emitentului în nomenclatorul statistic al activităților economice din Uniunea Europeană (CAEN) [issuer European Classification of Economic Activities (NACE) classification], soldul emisiunii (amount outstanding), numărul de acțiuni în circulație pentru acțiunile cotate (number of shares outstanding for quoted shares).